**Her bor vi-puljen: Ofte stillede spørgsmål og svar**

|  |  |
| --- | --- |
| **Spørgsmål** | **Svar** |
| Hvordan kan vi få pengene udbetalt? | I kan få 90% udbetalt, når I har brug for midlerne til at finansiere projektet. De sidste 10% kan I få udbetalt, når projektet er afsluttet, og I indsender slutregnskab og -rapport. Det foregår i én og samme skabelon.  Den finder I [her](https://nordeafonden.dk/materialer-til-her-bor-vi-projekter).  I skal regne med op til 14 dages behandlingstid, så send derfor anmodningen til Nordea-fonden i god tid.  Tilgå jeres ansøgning med foreningens NemID her: <https://nordeafonden.dk/din-ansoegning> |
| Er der en regnskabsskabelon? | Der er indsat en skabelon i materialet, som I skal anvende for både at anmode om støtte samt afslutte projektet. |
| De sidste 10 % får vi først udbetalt, når vi har fremsendt regnskab, men vi har brug for pengene i realiseringen af projektet – hvordan håndterer vi det? | Fonden godkender fakturaen som regnskab. Orientér derfor eventuelt leverandører og bed om forlænget betalingsfrist. |
| Vi har fået yderligere støtte til projektet fra andre kilder og kan nu realisere et mere ambitiøst projekt (større byggeri, flere legeredskaber, etablere flere stier m.v.). Er det ok med Nordea-fonden? | Tillykke! Vi vil gerne orienteres, hvis det sker. Det er skønt, når der skabes grobund for endnu flere gode liv. Vær opmærksom på kreditering og logo-hierarki, fx at dem der bidrager med flest penge nævnes først i krediteringen, og evt. med størst logo. |
| Hvordan forholder vi os, når myndighedsgodkendelsesprocessen trækker ud? | Orientér os om forventet tidshorisont. Vi udbetaler først til projektet, når alle nødvendige godkendelser er i hus. |
| Hvordan forholder vi os, hvis projektets tidsplan trækker længere ud end planlagt? | Anmod os om projektforlængelse, såfremt forlængelsen er mere end 6 måneder og orientér om baggrunden og formål med en eventuel projektforlængelse. |
| Hvordan forholder vi os, hvis projektbudgettet ikke kan fastholdes (både over- og underforbrug). | Orienter os venligst, såfremt potentielle overskridelser er større end 10% af uddelingsbeløbet fra Nordea-fonden. Nordea-fonden kan ikke tildele tillægsbevillinger. Bruger I mindre end det bevilligede beløb, skal I forvente en udbetaling tilsvarende det anvendte beløb og tilbagebetaling eller bortfald af overskydende midler. |
| Hvor finder vi Nordea-fondens logo og hvor må vi anvende det? | Nordea-fonden skal krediteres i kommunikation af de projekter, vi støtter. I finder vejledning og logo [her](https://nordeafonden.dk/logo). |
| Hvad er en kommunikationsplan? | En kommunikationsplan er et redskab til at styre efter, når der er mange personer involveret, man står med et større projekt eller skal formidle noget over en bestemt periode. I finder skabelon til kommunikationsplan [her](https://nordeafonden.dk/materialer-til-her-bor-vi-projekter). |